लेटर में प्राइवेट वीडियो लीक करने की बात; बीजेपी जॉइन करने की अटकलों के बीच धमकी
Karnataka Superstar Kiccha Sudeep Threat Case - कन्नड़ सुपरस्टार किच्चा सुदीप के मैनेजर को एक धमकी भरा लेटर मिला है। उस लेटर में एक्टर का प्राइवेट वीडियो लीक करने की बात कही गई है। ये धमकी भरा लेटर तब आया है
कन्नड़ सुपरस्टार किच्चा सुदीप के मैनेजर को एक धमकी भरा लेटर मिला है। उस लेटर में एक्टर का प्राइवेट वीडियो लीक करने की बात कही गई है। ये धमकी भरा लेटर तब आया है जब किच्चा सुदीप के बीजेपी जॉइन करने की अटकलें काफी तेज हैं।
उनके मैनेजर ने इस अज्ञात शख्स के खिलाफ FIR दर्ज करा दी है। पुलिस मामले की जांच कर रही है। कर्नाटक में चुनाव होने वाले हैं, ऐसे में रिपोर्ट्स आ रही है कि किच्चा सुदीप आज यानी 5 अप्रैल को अपने फैंस की मौजूदगी में बीजेपी जॉइन कर सकते हैं।
मैनेजर ने दर्ज कराई शिकायत, पुलिस गंभीरता से कर रही जांच
सुदीप के मैनेजर जैक मंजू ने इस मामले में शिकायत दर्ज करा दी है। पुलिस ने भी IPC की धारा 04, 506 और 120 (बी) के तहत केस दर्ज किया है। सोर्सेस की माने तो अधिकारी इस मामले को सेंट्रल क्राइम ब्रांच (सीसीबी) को सौंपने पर भी विचार कर रहे हैं।
सुदीप ने बीजेपी के नेताओं से की थी मुलाकात
कर्नाटक में 10 मई को विधानसभा चुनाव होने वाले हैं। कुछ दिन पहले ये खबर आई थी कि किच्चा सुदीप भारतीय जनता पार्टी जॉइन करने वाले हैं। फरवरी में उन्होंने मुख्यमंत्री बसवराज बोम्मई सहित बीजेपी के कुछ बड़े नेताओं से मुलाकात की थी।
उन्होंने तब इंडिया टुडे से बातचीत में कहा था, 'मैंने डीके शिवकुमार, सीएम बसवराज बोम्मई और मंत्री डीके सुधाकर से मुलाकात की है। मेरे सभी के साथ अच्छे संबंध हैं, लेकिन मैंने अपने पॉलिटिकल करियर से रिलेटेड कोई फैसला नहीं लिया है। जब भी फैसला करूंगा तो इसे पब्लिकली करूंगा।'
राजनीति में आने का दिया था संकेत
सुदीप ने ये भी कहा, 'पॉलिटिकल पार्टीज से ज्यादा मुझे अपने फैंस से ये जानने की जरूरत है कि वो मेरे पॉलिटिक्स में आने पर क्या सोचते हैं। मुझे उनसे भी सलाह लेनी होगी। राजनीति में आए बिना भी सेवा की जा सकती है। पहले मुझे खुद भी सोचना होगा कि मुझे राजनीति में क्यों आना है, क्या मैं राजनीति में आए बिना अपनी व्यक्तिगत क्षमता से लोगों की सेवा कर सकता हूं।'
आज बीजेपी जॉइन कर सकते हैं सुदीप!
न्यूज 18 की रिपोर्ट के मुताबिक, सुदीप आज कर्नाटक के मुख्यमंत्री बसवराज बोम्मई की मौजूदगी में बीजेपी जॉइन कर सकते हैं। कर्नाटक के मध्य भाग में उनकी तगड़ी फैन फॉलोइंग है। वो नायक समुदाय से आते हैं, जो कि एसटी कैटेगरी में आता है। इसलिए उनके दल में आ जाने से बीजेपी को बड़ा फायदा हो सकता है। अगर वो पार्टी जॉइन करते हैं तो पार्टी उन्हें स्टार प्रचारक के रूप में प्रोजेक्ट कर सकती है।
हिंदी भाषा को लेकर दिया था विवादित बयान
किच्चा सुदीप ने पिछले साल हिंदी भाषा को लेकर विवादित बयान दिया था। उन्होंने एक इवेंट में कहा था कि हिंदी अब राष्ट्र भाषा नहीं रही है। बॉलीवुड पैन इंडिया फिल्में बनाने में स्ट्रगल कर रहा है, जबकि साउथ इंडस्ट्री पहले से सफल रहीं हैं। इस पर अजय देवगन ने किच्चा सुदीप को जवाब देते हुए कहा था कि अगर हिंदी राष्ट्रीय भाषा नहीं है तो साउथ फिल्मों के मेकर्स अपनी फिल्मों को हिंदी में डब करके क्यों रिलीज करते हैं? अजय और सुदीप की ये बहस सोशल मीडिया पर काफी देर तक चली थी।
सुदीप की लेटेस्ट फिल्मों की बात करें तो उन्हें कन्नड़ भाषा में बनी पीरियड एक्शन फिल्म कब्जा में देखा गया था। इसके अलावा पिछली साल रिलीज हुई उनकी फिल्म विक्रांत रोना ने बॉक्स ऑफिस पर जबरदस्त कमाई की थी।
